khistorydata/jeongjo-sjw-relations huggingface dataset:
정조 20년
丙辰五月初六日辰時上御重熙堂禮房承旨入侍時行右承旨李益運假注書徐俊輔記事官金珍恪記注官金良倜以次進伏訖上曰翰林有解見任之命則銓曹例越一政而還付矣今政當不付云耶益運曰依例不付云矣上敎珍恪曰爾於幾年後復爲兼春秋耶珍恪曰十餘年矣上曰操心隨行可也命書榻敎曰進御生脈散自今日一貼式煎入命書傳敎曰右承旨左副承旨許遞前望單子入之待下批牌招察任上曰健元陵典祀官金銑內下胡椒三升造果熟手木布各一疋貞陵典祀官鄭景祚內下端午扇三柄造果熟手木一疋獻陵典祀官鄭魯榮內下端午扇三柄造果熟手木一疋宣陵典祀官朴瑞源內下端午扇二柄造果熟手布一疋靖陵典祀官鄭觀輝內下端午扇三柄造果熟手木一疋禧陵典祀官金和鍾內下端午扇二柄造果熟手布一疋溫陵典祀官宋文述內下端午扇二柄造果熟手布一疋泰陵典祀官洪樂敏內下端午扇三柄造果熟手木一疋長陵典祀官呂駿永內下端午扇三柄造果熟手木一疋明陵典祀官尹益烈內下端午扇二柄造果熟手布一疋惠陵典祀官洪受浩內下端午扇二柄造果熟手布一疋久任郞廳內下胡椒三升端午扇二柄賜給仍命退承史以次退出
정조 20년
行都承旨趙尙鎭坐行左承旨閔台爀坐直行右承旨曺允大坐左副承旨金翰東在外右副承旨李晉秀坐直同副承旨韓用龜坐注書金履永仕柳遠鳴病假注書吳泰曾仕直事變假注書宋應圭仕
정조 20년
李晉秀啓曰大司憲徐有臣未肅拜執義徐城輔持平李瑞朝姜彙鈺在外掌令李儒修傳旨未下掌令洪受浩呈辭監察茶時之意敢啓傳曰知道
정조 20년
曺允大啓曰來十一日朝參日次而孝昌墓忌辰祭正日相値頉稟之意敢啓傳曰知道
정조 20년
曺允大啓曰來十一日輪對日次而孝昌墓忌辰祭正日相値頉稟之意敢啓傳曰知道
정조 20년
趙尙鎭啓曰新除授承旨金翰東以前任順天府使方在解由未出中何以爲之敢稟傳曰勿拘可也
정조 20년
趙尙鎭啓曰新除授左副承旨金翰東時在慶尙道安東地斯速乘馹上來事下諭何如傳曰允
정조 20년
傳于曺允大曰右承旨入侍
정조 20년
李晉秀啓曰事變假注書宋應圭時無職名令該曹依例付軍職冠帶常仕何如傳曰允
정조 20년
注書柳遠鳴病代金景煥爲假注書
정조 20년
以假注書望筒傳于閔台爀曰參下文臣之除非翰注抄啓文臣外獲登筵席習知筵體者唯堂后假官一路則近來擬望亦多偏甚如廳任之緊窠生疎者雖難竝與其外注書而鄕人與權知三館之時任前銜諸人不得輪爲豈不駭然乎前此提飭何如則又焉敢如此此後各別嚴飭今日注書之望記有而提問則何以示信乎年前旣以收用屢有筵敎先自此人爲先付虛司果待窠陞實而三館參下權知未免新在鄕者各別尋擬
정조 20년
兵曹口傳政事副司果金景煥
정조 20년
吏曹兼春秋金景煥單付事承傳注書金履永還付事承傳
정조 20년
傳于閔台爀曰戶房承旨入侍
정조 20년
曺允大啓曰校理李翊模副校理朴鍾淳修撰金近淳副修撰金熙采旣有只推之命更卽牌招以爲推移入直之地何如傳曰允
정조 20년
以大司諫朴宗來正言鄭魯榮掌令李儒修牌不進罷職傳旨傳于李晉秀曰只推更爲牌招使之署經
정조 20년
以校理李翊模副校理朴鍾淳修撰金近淳副修撰金熙采牌不進罷職傳旨傳于曺允大曰豈可無端違牌傳旨勿施更以前牌嚴飭使之入直
정조 20년
以大司諫朴宗來正言鄭魯榮尹涵牌不進罷職傳旨傳于李晉秀曰只推
정조 20년
閔台爀啓曰未下直守令署經事命下矣大司憲徐有臣掌令李儒修大司諫朴宗來正言鄭魯榮牌不進推考傳旨及罷職傳旨今方捧入而憲府則執義李城輔持平李瑞朝姜彙鈺在外只有掌令洪受浩一人大司憲更卽牌招諫院則司諫張至顯在外正言尹涵未署經只有獻納柳頤玄一人無以備員署經何以爲之敢稟傳曰允山林外在外人許遞前望單子入之待下批與未署經臺諫一體牌仍令署前行公
정조 20년
臺諫前望單子入之司諫趙弘鎭持平李寅采洪光一落點
정조 20년
李晉秀啓曰卽者司諫趙弘鎭旣已詣臺不出姑停直爲出去事甚未安推考警責何如傳曰允
정조 20년
以校理鄭東觀修撰宋翼孝牌不進罷職傳旨傳于曺允大曰只推
정조 20년
傳于李晉秀曰旣知其情病亦有肅拜後許遞之敎兩玉堂許遞違牌諸玉堂牌去來催促使之備員追省記入直
정조 20년
傳于李晉秀曰下直守令入侍
정조 20년
閔台爀啓曰副校理沈奎魯自鄕上來云卽爲牌招何如傳曰允
정조 20년
趙尙鎭以吏曹言啓曰今此孝昌墓忌辰祭獻官前承旨李肇源塡差而時無職名令該曹口傳付軍職何如傳曰允
정조 20년
李晉秀以兵曹言啓曰依下敎去夜一所巡廳被捉犯夜人全鳳至捉致冒稱幼學委折査問則所供內本以咸興世居鄕族曾經書院齋任年今七十而故水使韓光濟爲外戚亦爲妻族云相考帳籍且問同邑別付料軍官等處則年歲來歷果如渠言事當依勸武例重棍而年歲旣滿七十移送法司照法懲治何如傳曰何足責卿其給糧下送本鄕可也
정조 20년
李晉秀以備邊司言啓曰卽見全羅監司徐鼎修狀啓則以爲道內各邑鎭牟麥被損最甚處卽今所見已判失農此時牟還若令及期畢納則窮夏民情實難支保就其當捧條中姑許參量作租待秋竝捧事請令廟堂稟旨分付矣今年湖南麥農少遜於常年則牟還之及期準捧其勢似難然牟還作租本有多少難便之端不特爲秋事之未能預料而已且作租之請自前必枚擧邑名穀數而陳請卽諸路事例而今此酌量分數擧行後修成冊云者事屬不察該道臣推考某邑鎭幾包穀量宜磨鍊更爲狀請後稟處之意分付何如傳曰允
정조 20년
丙辰五月初七日辰時上御重熙堂右承旨入侍時行右承旨曺允大假注書尹致永記事官金珍恪記注官金良倜以次進伏訖上敎允大曰近久未見故昨果招入矣上曰卿於承旨事久未爲之故生疎乎仍命左承旨入侍賤臣承命出與左承旨閔台爀偕入進伏訖命書傳敎上曰全鳳至全哥豈有兩班乎全佐天曾有班名其外以全爲姓焉稱兩班乎此意言于兵判問其來歷果是兩班則勸武傳令卽爲決棍如非幼學事係明分洞治可也命退承史以次退出
정조 20년
丙辰五月初七日辰時上御重熙堂右副承旨入侍時右副承旨李晉秀假注書徐俊輔記事官金珍恪記注官金良倜以次進伏訖上曰初二日時原任大臣出城啓辭批答還入無辭可解下自於字至後字拔之命書傳敎曰解見任翰林旣過一政則政院當請還付而不爲有違格例該房承旨推考還付則太過兩人中實官口傳還付一人使之仍察廳任還付之實官牌招仍命退承史以次退出
정조 20년
丙辰五月初七日申時上御重熙堂戶房承旨入侍時行左承旨閔台爀假注書吳泰曾記事官金珍恪記注官金良倜以次進伏訖上曰進御生脈散本方中減人蔘五分自今日煎入出榻敎上曰守令署經兩司皆爲之乎台爀曰諫院已爲而憲臺尙不入來矣上曰一司則除署經亦無妨矣命書榻敎曰未下直守令當日辭朝仍命退承史以次退出
정조 20년
丙辰五月初七日酉時上御誠正閣坐直承旨下直守令入侍時右副承旨李晉秀假注書吳泰曾記事官金珍恪記注官金良倜興海郡守尹弘心陰城縣監盧以次進伏訖上曰守令進前興海郡守尹弘心進奏職姓名上曰爾之履歷何如弘心曰初以權管爲武兼陞訓鍊主簿都摠都事經歷中間罷散復爲刑曹正郞今方待罪本職矣上曰爾名排行不知爲誰家有何顯族可稱者乎弘心曰宗黨無立朝者矣上曰爾之祖先有顯官乎弘心曰臣之高祖以蔭官經縣監五代祖以文官官止司僕正矣上曰方今朝籍雖異姓有誰可指耶弘心曰刑曹參判李冕膺以毋黨爲九寸親矣上曰爾本武家乎弘心曰臣家以儒爲業至臣身始操弓矣上曰何以執事乎弘心曰無文故學射矣上曰陳七事可也弘心高聲誦奏上曰爾之誦奏可知其讀書曾讀何書乎弘心曰四書而論語孟子大學三經而詩書矣上曰經書外亦有所讀而投筆前有所做業乎弘心曰讀韓文四五十篇做詩百許看矣上曰此亦足矣何自謂不文乎興海是弊邑且前官亦無以善治聞爾須下去勉爲之爲治不在宣諭特爲除之深體此意也陰城縣監盧進奏職姓名上曰陳七事可也誦對上曰毋若俄者武倅之高聲而如奏對之語可也誦對訖上曰邑事必有所聞者前年告歉之後麥事如何而市直亦不至高踊云耶曰田野相半之地前年亦不至甚歉且春牟多於秋牟故方占大登云矣上曰水田如何曰雨暘適中秧種及期云矣上曰爾家是誰曰故持平臣盧瑞國是七寸叔也上命退諸臣以次退出
정조 20년
都承旨未差左承旨未差右承旨未差左副承旨未差右副承旨未差同副承旨鄭尙愚坐直注書柳遠鳴病一員未差假注書李英發仕李毅采仕直事變假注書金瑥仕
정조 20년
鄭尙愚啓曰大司憲徐有臣未肅拜執義李城輔在外掌令李儒修持平李寅采傳旨未下掌令洪受浩持平洪光一呈辭監察茶時之意敢啓傳曰知道
정조 20년
鄭尙愚啓曰御營廳將官來言今日本廳軍兵日次私習云矣敢啓傳曰知道
정조 20년
鄭尙愚啓曰三皇忌辰日望拜禮前期一日以稟事曾有先朝受敎矣今初十日太祖高皇帝忌辰日親行望拜禮何以爲之敢稟傳曰謹當躬行矣
정조 20년
鄭尙愚啓曰三品官之無得過三日循例請牌曾有飭敎而刑曹參議魚用謙除拜後過三日不爲出肅事體所在極爲未安從重推考仍卽牌招察任何如傳曰允
정조 20년
鄭尙愚啓曰明日獻陵忌辰祭傳香禮房承旨當爲齋宿左承旨曺允大卽爲牌招何如傳曰許遞
정조 20년
傳于鄭尙愚曰左承旨入侍
정조 20년
以刑曹參議魚用謙牌不進罷職傳旨傳于鄭尙愚曰只推
정조 20년
傳于鄭尙愚曰除拜之後尙不出肅大司成牌招察任
정조 20년
以大司成尹得孚牌不進罷職傳旨傳于鄭尙愚曰只推更爲牌招
정조 20년
以大司成尹得孚再牌不進罷職傳旨傳于鄭尙愚曰只推
정조 20년
傳于鄭尙愚曰當該承旨竝遞差
정조 20년
承旨前望單子入之蔡弘遠李勉兢鄭尙愚落點
정조 20년
以右副承旨蔡弘遠牌不進罷職傳旨傳于鄭尙愚曰許遞
정조 20년
以校理李翊模副校理沈奎魯朴鍾淳修撰金近淳副修撰金熙采牌不進罷職傳旨傳于鄭尙愚曰其中有實病者許遞如金近淳朴鍾淳所謂情勢不但朝禁至嚴旣無請勘之律名將以何事作爲處義乎副校理朴鍾淳與修撰金近淳只推更爲牌招入直副校理沈奎魯則七十老相猶且穩稅年少新進敢稱路憊乎違牌勿施前牌嚴飭副修撰金熙采引義有關事面違牌亦爲勿施使卽出肅入直
정조 20년
以副校理朴鍾淳修撰金近淳牌不進罷職傳旨傳于鄭尙愚曰只推
정조 20년
鄭尙愚啓曰吏曹判書沈煥之參判黃昇源牌不進推考傳旨今方捧入而開政命下之後如是違牌不卽擧行事甚未安參議宋煥箕在外判書參判更卽牌招何如傳曰允
정조 20년
以左承旨曺允大牌不進推考傳旨傳于鄭尙愚曰旣知情勢牌招啓辭以許遞使之書下則錯傳例批當該承旨及司謁推考批答改書出其代與未差之代今日政差出
정조 20년
鄭尙愚啓曰吏曹判書沈煥之參判黃昇源再牌不進推考傳旨今方捧入而開政命下之後如是違牌不卽擧行誠極未安所當更請牌招而係是一日三牌何以爲之敢稟傳曰參判更爲牌招朝體莫過於體統則吏判辭職之疏見阻云者聞甚駭然猶以涉禁爲慮問之則無是云然而阻閽有關後弊門將推考原疏捧入待下批一體牌招開政
정조 20년
兵曹口傳政事副護軍李肇源
정조 20년
李晉秀啓曰坐直無人右承旨李勉兢同副承旨鄭尙愚卽爲牌招入直何如傳曰允
정조 20년
傳于鄭尙愚曰右承旨病狀供職非所可論許遞
정조 20년
吏曹口傳政事檢閱吳泰曾金履永還付事承傳
정조 20년
鄭尙愚啓曰檢閱吳泰曾金履永旣已還付卽爲牌招入直何如傳曰允
정조 20년
注書金履永還付翰林代以李英發爲假注書
정조 20년
假注書吳泰曾還付翰林代以李毅采爲假注書
정조 20년
事變假注書宋應圭改差代以金瑥爲事變假注書
정조 20년
以李道善囚單子傳于鄭尙愚曰連値齋日時囚保放
정조 20년
鄭尙愚以吏曹言啓曰去三月初三日以忠淸前監司李鼎運狀啓才行俱備名譽相稱者新昌幼學成時柱堤川進士金珩吉溫陽幼學李建胄年歲行蹟後錄馳啓事批旨內以著稱於鄕黨爲言則三人者之各有所存可知政欲面稽言聽竝令道臣斯速起送事分付該曹事命下矣同日自臣曹關飭該道使之起送矣卽接該監司林濟遠移文則堤川進士金珩吉以觀光事前已上京仍留泮中新昌幼學成時柱八耋老母病情危綴無以暫時離舍溫陽幼學李建胄素抱貞疾一味委頓不得不俟少間上去云矣敢啓傳曰知道在京人明日待令其餘二人俟間起送後狀聞事分付可也
정조 20년
鄭尙愚以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 20년
鄭尙愚以備邊司言啓曰卽見黃海監司徐邁修狀啓則以爲本道還穀本自不敷見今巡還已盡麥嶺尙遠農民接濟惟在分糶道內會付各穀留庫中限六千石特許加分事請令廟堂稟旨分付矣排巡之還分已盡麥事之登場尙遠農糧告乏民事切急道臣陳情尙云晩矣諸路已例亦足爲據今姑依狀請許施俾得計戶量穀平均分排還巡無令間斷農務另加勸飭之意更爲分付何如傳曰允
정조 20년
鄭尙愚以御營廳言啓曰依下敎宗廟洞口內鬪鬨人駕前別抄洪處寬及其奴福男旕金各嚴棍十五度該洞中任趙世載任掌李大得亦爲決棍十度懲礪之意敢啓傳曰知道
정조 20년
鄭尙愚以義禁府言啓曰時囚保放事命下矣時囚罪人李道善張壽缸等保放之意敢啓傳曰知道
정조 20년
以慶尙監司鄭泰永狀啓晉州紙所頭疏鑿便否詳察形止論列馳啓事判付內啓下備邊司爲旀觀於手本推以事勢豈不知虛謊莫甚而該宮事體與他宮房自別不問該道徑先立落有非重所重之意乙仍于雖有措辭判下欲待該道狀聞後處之今見査啓不出所料近來似此奸弊何等嚴飭所謂陳告人四口一賞之法亦爲勿施則乃敢上言又敢呈訴民習可惡而奸民何論當該次知中使令內侍府各別嚴勘此後更以此等虛謊之事手本則當該中使施以加等嚴處之律此意行會該道俾卽知委十三邑倅等處爲良如敎
정조 20년
丙辰五月初八日卯時上御重熙堂左承旨入侍時行左承旨閔台爀記事官金履永記注官安經心金良倜以次進伏訖上命書傳敎曰在外承旨及有實病承旨許遞前望單子入之待下批牌招察任上曰政官牌招開政玉堂有闕之代差出待下批牌招以爲備員入直之地出榻敎又命書榻敎曰進御生脈散停止淸氣飮自今日限五貼製入仍命退承史以次退出
정조 20년
丙辰五月初八日戌時上御重熙堂坐直承旨入侍時同副承旨鄭尙愚記事官金履永記注官安經心金良倜以次進伏訖上曰前檢閱吳泰曾金履永令該曹口傳還付出榻敎又命書榻敎曰今日政新除授承旨竝待下批牌招察任命退承史以次退出
정조 20년
行都承旨李鼎揆在外左承旨未差行右承旨李益運坐左副承旨李海愚坐右副承旨鄭尙愚坐直同副承旨朴宗來坐直注書柳遠鳴病一員未差假注書李英發仕李毅采仕直事變假注書金溫仕
정조 20년
鄭尙愚啓曰大司憲徐有臣未肅拜執義李城輔在外掌令洪受浩持平洪光一呈辭掌令一員持平一員未差監察茶時之意敢啓傳曰知道
정조 20년
鄭尙愚啓曰明日再明日獻陵忌辰祭齋戒正日十一日孝昌墓忌辰祭正日相値視事頉稟之意敢啓傳曰知道
정조 20년
鄭尙愚啓曰明日望拜禮時闕字牌爐盒當爲奉來門路以何處爲之乎敢稟傳曰永肅門爲之
정조 20년
鄭尙愚啓曰章奏之無得從門隙出入法意至嚴卽者吏曹判書沈煥之疏本院隷擅自捧入事之可駭莫此爲甚臣之不能檢飭不勝惶悚而當該守門將及兵曹入直堂郞所當重勘本院請推之外無他可施之罰何以爲之敢稟傳曰當該堂郞罷職守門將令兵判過齋後嚴棍懲礪專由於院隷則不能檢飭之實注書亦竝罷職院隷亦令兵判各別嚴治以懲日後可也
정조 20년
鄭尙愚啓曰假注書李毅采事變假注書金瑥時無職名令該曹依例付軍職冠帶常仕何如傳曰允
정조 20년
鄭尙愚啓曰右議政尹蓍東有稟達事來詣請對矣傳曰近有所進茶湯不過暑節例症明日行禮豈可不爲乎次對久曠廟務多滯且旣入來登筵時未回啓公事亦爲稟處可也
정조 20년
傳于鄭尙愚曰右議政入侍
정조 20년
鄭尙愚啓曰江華留守金履翼依下敎來待矣傳曰入侍
정조 20년
鄭尙愚啓曰明日望拜禮兩司長官當爲進參大司憲徐有臣卽爲牌招以爲淸齋之地何如傳曰允
정조 20년
傳于鄭尙愚曰百歲老人崇政金時興入侍
정조 20년
以大司成尹得孚牌不進罷職傳旨傳于鄭尙愚曰只推
정조 20년
傳于鄭尙愚曰留院上疏入之
정조 20년
承旨前望單子入之李鼎揆李晩秀李益運李海愚朴宗來落點
정조 20년
兵曹口傳政事以金時興爲五衛將金時翼爲同知
정조 20년
兵曹禁軍別將柳孝源仍任事承傳
정조 20년
鄭尙愚啓曰吏曹判書沈煥之參判黃昇源牌不進推考傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 20년
鄭尙愚啓曰吏曹判書沈煥之參判黃昇源再牌不進推考傳旨今方捧入而開政命下之後連事違召尙不擧行事體所在誠極未安所當更請牌招而係是一日三牌何以爲之敢稟傳曰更爲牌招牌去來各別催促若至夜深致煩酬應該房承旨難免其責以此知悉
정조 20년
鄭尙愚啓曰吏曹判書沈煥之參判黃昇源三牌不進推考傳旨今方捧入而特敎申飭之下屢度催促終不承膺揆以事體誠極未安所當更請牌招而係是一日四牌何以爲之敢稟傳曰此啓辭及傳旨竝還給前牌各別嚴飭斯速開政雖以吏判言之承批足矣更有何許難進之義致煩酬應於近日日服涼劑膈煩忒甚之時乎不知分義事體有非所期於重臣以此意分付俾決去就牌去來若或遲滯當該注書直捧拿處傳旨
정조 20년
有政吏批判書沈煥之進參判黃昇源進參議宋煥箕在外未肅拜右副承旨鄭尙愚進以趙尙鎭蔡弘遠爲承旨李尙度爲大司諫李泰賢爲掌令金孝秀爲持手權晙爲正言吳鼎源沈興永爲校理李基讓爲修撰蔡弘直趙萬元爲兵曹佐郞趙宗鉉爲軍器提調兼知經筵單李時秀兼同經筵單沈煥之訓鍊都監提調趙宗鉉禁衛營提調趙宗鉉御營廳提調趙宗鉉
정조 20년
濟州判官趙敬日仍任事承傳
정조 20년
鄭尙愚以兵曹言啓曰昨冬以後龍虎營禁軍等口傳一竝勿施前別將仍任擧行形止令兵判草記事命下矣依傳敎分付禁軍別將柳孝源處二番內禁衛一二番兼司僕羽林衛自昨年十月以後差代之類使之抄報則遷轉六人身故三人遭故六人陞實捕校三人移付捕校而被退者五十二人充軍二人陣上犯科三人汰去二十四人合九十九人矣就其中遷轉身故遭故陞實捕校充軍陣上犯科等二十三人係是應頉其代竝當依前口傳次第施行而此外捕校被退者五十二人汰去二十四人之代依口傳勿施之命竝令還付於各該本番之意敢啓傳曰知道今日始聞之卿於近日有所謂禁軍區處節目之報廟堂者云大抵節目之規須於永久遵行之事撰成節目作爲法例安有以區處爲名而稱以節目之前例乎雖與入啓文書有異其爲違例則不少此一不可也大臣擧條後曾不數日又復爛熳口傳以漸不可長右相更請別將之削職則別將雖主管禁旅之政甲戌分營以後別將之事本兵專當主管則諉之別將晏然行公此二不可也禁軍之事如是葛藤而卿若越視秦瘠致有今番上徹以煩朝家處分寧有如許體貌此三不可也眞所謂今日之事責在元帥卿則罷職仍傳曰兵曹判書前望單子入之待下批牌招傳授命召
정조 20년
兵曹判書前望單子入之趙宗鉉落點
정조 20년
傳于鄭尙愚曰新除授兵曹判書交龜後秉馹上來事下諭參判前望單子入之待下批牌招判堂上來間使之權察曹務
정조 20년
鄭尙愚啓曰新除授兵曹判書趙宗鉉有交龜後秉馹上來之命矣明日望拜禮時別侍衛不可不備何以爲之敢稟傳曰上來間令次堂擧行
정조 20년
鄭尙愚啓曰臣與左承旨李晩秀伴直矣纔已移職伴直無人同副承旨朴宗來卽爲牌招何如傳曰允
정조 20년
鄭尙愚以吏曹言啓曰因本曹草記堤川進士金珩吉明日待令事命下矣訪問泮中則去四月十五日還向堤川地下去云不得待令之意敢啓傳曰待其上來草記可也
정조 20년
鄭尙愚以吏批言啓曰新除授兵曹判書趙宗鉉資級乃是輔國矣依例送西後兼判書下批之意敢啓傳曰知道
정조 20년
鄭尙愚以奉常寺都提調提調意啓曰東籍新耕田所種大麥小麥兩種今五月念間當爲成熟之意敢啓傳曰攝刈
정조 20년
領議政洪樂性箚曰伏以伏見小報有明日皇壇拜禮之命臣竊欽仰聖慕之彌篤而第伏念數日以來暑氣猝熱玉候愆和湯劑連進此時調攝宜倍於常日況膈氣煩渴之症最妨勞動乞念聖人節宣之道亟寢成命焉臣職忝保護之任固當日趨藥院仰承起居以盡嘗藥之常分且於望拜命下之後尤宜求對仰籲以冀收還而痰眩之症近益添劇旬日之間幾無淸覺之時頭目之暈重氣息之昏綴日甚一日欲起還仆無望自力一味偃處莫伸微忱職任全曠義分都虧伏枕惶隕無所逃罪伏願聖明亟命鐫遞臣本兼諸任仍治臣瘝官瀆擾之罪焉取進止答曰省箚具悉卿懇膈氣煩渴當暑如期一時行禮何妨勞動卿須勿以爲慮安心愼攝仍傳曰此批答遣史官傳諭
정조 20년
左議政蔡濟恭箚曰伏以臣伏見小報有明日皇壇望拜禮親行之命矣嗚乎以聖上匪風下泉之感其所以寓慕於於戲不忘盡誠於繼志述事惟在遇是日而行是禮則凡厥臣隣孰不感殿下之心而爲之欽誦也然竊念夫子所愼疾居其一聖候膈氣雖以傳敎所下見之旣有如期二字所御茶湯雖屬例進猶且日製以入則殿下之意亦未始不以夫子所愼爲可法而可師也況近日暑熱與三庚無異若因勞動有所添損則漢臣所云陛下雖自輕其於高廟太后何者豈不爲今日之所當戎乎首相以藥院陳箚請寢右相亦以此詣闕求對臣病昏不備人數不得隨其後而意以爲愛君之語君無不從之理亦何必疊床爲纔見批旨之頒竝皆不允所請臣於是益不勝憧憧仰慮之忱不遑以仰貽酬應爲念玆又短箚陳請伏乞聖上特寢明日望拜之禮以軫保嗇之方千萬頌祝取進止答曰省箚具悉卿懇午來油雲雨意頗緊沾服則停卿須休慮仍傳曰此批答遣史官傳諭
정조 20년
吏曹判書沈煥之疏原本未下省疏具悉不曰涉禁而無異涉禁此非涉禁而何涉禁之疏豈可例批卿則爲先從重推考
정조 20년
丙辰五月初九日辰時上御誠正閣同副承旨右議政江華留守同爲入侍時同副承旨鄭尙愚假注書李毅采記事官金珍恪吳泰曾右議政尹蓍東江華留守金履翼以次進伏訖上曰大臣進前蓍東曰數日以來炎熱斗緊聖體若何上曰正月之寒近日之暑皆無漸故尤覺難耐煩渴之症今復如期連進茶飮而尙未責效矣蓍東曰暑月飮冷雖在常人亦必戒愼豈無他藥餌之收功乎上曰日前進生脈散一貼煩渴反有甚焉似是人蔘之稍重矣慈宮所進瓊玉膏試服其少許則似有效矣蓍東曰王大妃前氣候何如上曰一樣矣蓍東曰惠慶宮氣候何如上曰一樣矣上曰留院箚子入之出榻敎上曰淸白吏薦無遺漏乎蓍東曰難免其無遺而會薦極難矣上曰此是極選以簡爲主好矣蓍東曰先朝淸白吏薦雖不得備例抄啓至丁卯九月豐原府院君趙顯命以右相陳達故副提學李秉泰故判書尹容故判敦寧鄭亨復故左尹韓德弼故兵使許晶淸白名於朝紳建請在世人陞資作故人錄後蒙允而皆是二品以上議薦中人則便是已經抄啓今不必更爲擧論此五人以先朝淸白吏選錄案恐合事宜敢此仰達矣上曰依爲之出擧條蓍東曰此薦之難自古已然雖以韓德弼言之韓泰東韓祉卽世傳淸白而獨其孫被選矣上曰徐文淸之被薦而徐命均之見漏亦類是矣且今番諸薦中生存者只金奉朝賀一人乎蓍東曰然矣上曰此大臣之被薦果無異議乎蓍東曰淸儉則固不易而以生存應薦者更無他人畢竟會薦時未知公議之如何耳上曰沒爲淸白生爲廉勤而此大臣之被薦似無愧矣上曰故相金熤在家淸儉宜範流俗而至於淸白之選無或過乎寧邊及海營俱未免歸遺債此固非大臣之過用而若言其吏才則似不足矣且故相趙曔何讓於金判府而獨漏此薦乎旣以生存而應薦則李命植之屢典營邑多年惠堂其恬約自守近世罕有者亦何見拔乎蓍東曰如是之故取舍誠難矣上曰以予所見如黃仁儉之淸約自持居家行誼殆無愧於古之孝廉而亦無人擧之者於此可知薦外之亦多其人矣蓍東曰多人之見漏今難薦外更求而只就薦中言之金鍾秀卽臣從妹夫趙觀彬卽臣外大父也臣當抄啓實有所未安矣上曰抄選之際豈有親嫌況故重臣何可拔之乎且其地處亦何如乎蓍東曰今番淸白吏薦廣州留守徐有隣江原監司徐有防全羅監司徐鼎修江華留守金履翼謂有情勢不爲議薦開城留守趙鎭寬亦無端不薦竝推考何如上曰依爲之出擧條蓍東曰濟州前判官趙敬日以馬牌上送船隻漂失事本牧狀請拿處出代矣爲人精詳可堪字牧之任而本律其因水火盜賊毁失有顯跡者勿坐云就理之後自當白放本州荐歉之餘往赴屬耳而旋卽遞代迎送之弊不可不念趙敬日今姑仍任何如上曰依爲之出擧條蓍東曰備局堂上李冕膺以父子之名同入座目爲難安逡巡而姑不行公矣取考本司謄錄則自前多有如此情勢而循例行公者此後申飭俾勿撕捱羅里鋪句管堂上之代仍爲差下使之察任何如上曰依爲之遠例姑無論卽今領相有父子一時竝爲行公之例者嚴勅使之行公可也出擧條上命書榻敎曰昨冬以後龍虎營禁軍等口傳一竝勿施前別將仍任擧行形止令兵判草記蓍東曰昨今年來禁旅之無端除汰其數夥然今伏承昨冬以後口傳一竝勿施之敎渠輩之出死入生回嚬爲笑臣不勝欽仰感頌其還屬等事兵判自當擧行而臣於此有事關體例不得不論勘者該別將柳孝源處事多誤着故臣果筵白請推則事當知警受以爲過亟思善後之圖而曾不數日又復多數除汰爛漫口傳悍然自是必欲負勝者然其漸不可長其事極不韙前者之特敎譴罷今日之更命仍任臣非不知聖意有在而此與無妄所犯有異不可仍置不論禁軍別將柳孝源亟施削職之典何如上曰卿以朝體如是論奏敬大臣之道不可不從依爲之出擧條蓍東曰頃因備局啓目判付厚州民人許入事使魚面把守將李健秀書陳矣卽見其報來之圖本及冊子則無論厚州與長津三甲山川形便民戶事情措處當否皆詳悉論列無餘蘊而其中甲山烏梅江以西之割屬長津係是土地分劃其在審愼之道有難遽爾許施以其所陳諸條關問于該道道帥臣與三甲長津三邑守令爛漫高確具意見論理狀聞後更爲稟處何如上曰依爲之出擧條蓍東曰卽見統制使李得濟所報則以爲昨年以將士接濟之無以拮据本營錢軍米五千石報司取用從便充補爲計而顧今營樣他無可爲留庫中加分曾多已例今亦依例盡分其折半應分耗自歸年例支放之需其折半加分耗作爲添補元穀之資不過七年當盡報五千石之數自明年盡分充補後依例半分爲辭矣統營事勢近不如前此等告急甚多端有不可一一從施然此則年限其太遠支放與添補亦皆據例而爲請今姑依報許施爲先成節目使之報來年之添補形止待磨勘報于本司俾不得違越年限還作半分之穀實爲便當而此非自本司題牒施行者故敢此仰達矣上曰依爲之出擧條蓍東曰向者李秉鼎處分下敎逆詐二字非人臣所敢聞者此等合有反汗之道矣上曰從後豈無可改之時乎蓍東曰重臣疏事固無足怪矣自前沁留之上來輒有一番風波先事之慮人孰無之特重臣先之耳向日處分豈不過重乎上曰此則向筵已諭之今何必汲汲乃爾乎蓍東曰李秉鼎事陳達而未蒙允許實甚惶悚而如李明淵林漢浩金履喬以時任玉堂重臣陳疏被罪之後何敢不論救乎嚴敎逐送已違優容且其行遣不分東西地方只定遠近里數使罪人靡所止泊聽聞莫知去向者尤屬過中伏望特賜處分以光聖德焉上曰李秉鼎事筵敎旣言之卿言有難聽施三儒臣係是禁令之前容有可恕且與投竄有異俾各任便還來可也出擧條上曰西而平壤樓觀之勝覽東而金剛海山之壯遊何適不宜而今此三儒臣之炎程南鄕獨不異乎此或林漢浩之纔經南邑仍從熟路而然耶蓍東曰旣名罪謫則宜就惡地矣上曰奉朝賀金剛之行無事往返甚可幸也今行詩囊聞亦不富只於三日浦有一詩云果否蓍東曰見今精力無以吟咏矣蓍東曰李汝節手本已有日矣近因賓對之稍曠未及陳達矣上曰手本以爲如何蓍東曰大體以復設爲主而其中論祥覇坪者最詳矣武昌無覇坪則無以爲郡厚州亦然厚州爲州則武昌爲鎭武昌爲邑則厚州爲鎭而槪以祥覇坪之分屬與否也然其大意則必置一防禦爲可云矣當待道臣狀聞可以詳知矣上曰卿以李汝節作何如看蓋具爲人自異於衆易招怨謗而亦不無緩急可用之才矣蓍東曰聞其居官時令行而禁止此非但以威暴而能服人也尙愚曰慶尙監司李泰永道人應旨上疏收捧上送而其中密陽生員申國賓善山幼學姜鼎煥疏本多違格式不可捧納原上疏還下送而循例上送之該道臣推考何如上曰依爲之出擧條上命書傳敎曰除拜已久而有召輒違事體道理豈容若是課試之積滯不但可憫師席之久曠士習孰正大司成尹得孚推考更卽牌招嚴飭行公上曰沁留進前履翼進伏上曰沁府民事如何履翼曰沁府之穀不出他境故民貧猶勝於京中且麥農都是春牟將皆登場民庶無饑矣蓍東曰沁留之上來已爲三四日外間尙不無驚訝之色矣上曰卿等不信予予亦不信卿乎大抵此事猶恐傷人故輒不免苟且彌縫沁留果或使之上來而雖無事時沁留亦豈未嘗往來乎上曰事例冊持來乎履翼曰年遠者文多無徵而若其事蹟之可考者幾盡抄謄矣上曰軍器事何以爲之履翼曰將以津船載輸而姑未及矣上曰津船可以駕海乎履翼曰此異於渡涉船而從便輸載爲計矣上曰何當還營乎履翼曰筵退後卽發矣上曰經歷之佐治如何履翼曰與臣爲八寸親每事相議耳蓍東曰臣亦素知其爲人每有好事之病不如是則人亦可用矣上曰非爲渠也故相祠板能得官享豈不爲幸乎履翼曰俸祿至殘祠板初不下去矣上曰無以官爲薄從近下去之意諭之可也命履翼先退上曰廟謨更有稟定者乎蓍東曰無之矣命退諸臣以次退出
정조 20년
丙辰五月初九日未時上御便殿百歲老人入侍時同副承旨鄭尙愚假注書李毅采記注官安經心記事官吳泰曾百歲老人崇政金時興以次進伏訖上敎時興曰年爲幾何時興重聽不能對尙愚書示之時興卽起對曰生於丙子今爲百一歲矣上曰其子姪之隨來者竝令入侍時興之弟時翼子重熙姪重元以次進立階下上曰老人所食一日幾何時翼曰飯二合米酒一半盃也上敎重熙曰汝爲第幾子而年今幾何重熙曰季子也年五十五矣上曰有孫乎重熙曰孫七人曾孫八人亦有玄孫今已冠矣上曰其弟與姪亦各以年進對可也時翼年七十八重元年六十七以次進對訖上曰老人少時所任何事時翼曰曾爲鄕任得爲別監矣上宣饌時興四拜飮啜頗多上曰其餘分賜其子姪如欲懷去給油紙可也上命書傳敎曰朝聞右相言知其來待已有日今始召見容貌無異六七十歲行步反復却勝饋之食呑嚥咀嚼恰若少壯可謂瑞物利川前同知崇政金時興特爲加資五衛將加設令該曹口傳擬入率入之其弟僉知金時翼年近八十至今偕老云同知加設口傳擬入竝令還鄕後減下下去後令該道優給宴需於百歲老人家事分付上曰注書出去招致畿營吏老人下去時給夫馬事分付可也上曰明日侍臣當爲備員三司都憲及山林外在外及未肅拜人竝許遞今日政差出待下批牌招淸齋出榻敎上命書傳敎曰旣非奉室行禮則諸承旨自當朝房淸齋而政官姑不入來前望單子入之待下批牌招察任上曰吏曹判書批下依昨日批旨與參判卽爲牌招開政出榻敎仍命退承史以次退出
정조 20년
行都承旨趙尙鎭未肅拜行左承旨李益運坐直右承旨李海愚坐直左副承旨蔡弘遠坐右副承旨鄭尙愚坐同副承旨朴宗來坐注書柳遠鳴仕一員未差假注書徐俊輔仕直事變假注書金瑥仕
정조 20년
藥房提調沈頤之行左承旨李益運啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 20년
傳于李益運曰入格儒武待令
정조 20년
吏曹注書柳遠鳴檢閱金履永還付事承傳
정조 20년
兵曹李儒敬爲禁軍別將
정조 20년
朴宗來以吏批言啓曰濟州牧判官趙敬日仍任事命下矣日昨政新除授判官李光鉉望筒勿施仍任下批之意敢啓傳曰知道
정조 20년
參班儒生應製御考榜賦三中幼學曺錫正父翬振三下幼學曺錫倫父羽振黃載鼎父宅祚草三下進士李海魯父元采業儒申滃父大規生員南益裕父𡹘幼學金在源父斗秋李厚夔父爗金載儁父光普生員任壽益父尙淹曺鴻振父允邁幼學曺始振父允遇閔吉鉉父光謹生員金炳翼父世根幼學洪容默父述祖詩三中前察訪金獻行父智謙三下敎官金明淳父履慶生父履基進士金重淳父履規次上別提尹光浚父東興幼學金履實父友行洪集圭父元燮許霖父泓生父漸金定根父樂淳生父晩淳金初淳父履顯通德郞金履鏽父範行等閑擁出扶桑日賦幼學曺錫正三中帝化象夫紅日照萬國而同明升如周而佑慶就之堯而齊光歈宸章於日出煥爛燁其精華撟瑞旭之占兆認寶什之見意濠之上兮聖出有一日於天下歌紅衣於漢市暎黃袍於陳橋如天臨於聖德日所照而咸囿吾令羲和捧日帝子降兮寅賓新自出於海底纔未到於天半思余盡夫大觀乘日馭而逍遙宸襟恢於上通措是日曰可愛思文王之照臨慕大舜之光華皇於日而合明庭八衢而覩夬扶桑下而跂余起視天兮焉如臨日邊之萬區暎眼前之九州山河入於火輪倍生色於紅羅祥光藹而四照等閑出於東枝煥大明之聖世尙無垠之皇化天中日而不偶詩上意而可知將吉象於瑞枝眷帝業於綿瓜騰日輪之彩輝繡九幅之瑤圖暾將出兮皎如仰以觀曰時哉宸情欣而有得發之詩而洋洋拚遺章而敬誦想聖人之氣象惟於天而則大爛與日而同光紛成章於出言何處非其宏度瞻彼日而起興詩可觀夫聖志來近臣而共擎詔萬民使咸趨江山圓於眼下日照之而生輝逢今日而詠古竊有感於璇題社稷山河在眼前詩前察訪金獻行三中帝堯寅賓嵎夷後多少皇王詠日篇九十六帝日觀峰石戴古轍金泥巓漢祖無文但作歌大風一曲枌榆筵六朝蟬吟五季夜厥後寥寥數千年日象大君君象日大君方能日德全黃河千一屬紅羅風雨濠州龍在田朱干玉戚一掃後夜上金山兜率天赤波湧出黃金輪羲和不停六龍鞭千山萬國田間詩不獨香孩天子專心中六合一家大筆下扶桑元氣連天鷄鳴金鴉騰照我禹貢之山川依依紅暈半天收歷歷黃圖九幅圓金屛每語靑田士丙枕時誇赤脚仙皇家基業土爲責發以文章森大千浮天翠渚千萬里大度雄襟同豁然漢家帶礪晴曉塵齊州草木收秋煙可以襟帶皇居壯可以磐石帝基傳回笑半壁啁啾語江南月出詩可憐試看洪武大乾坤悌航玉帛來無邊惟有高皇舊詠日祗今東出滄溟前
정조 20년
丙辰五月初十日卯時上詣春塘臺皇壇望拜禮入侍時行左承旨李益運右承旨李海愚右副承旨鄭尙愚同副承旨朴宗來假注書李英發李毅采記注官安經心記事官吳泰曾二提學沈煥之二直提學李晩秀檢校直閣金勉柱檢校待敎徐有渠以次隨駕上具翼善冠衮龍袍乘輿出宜春門降輿步詣版命退鼓吹行再拜禮訖命書榻敎曰在外承旨許遞上敎尙愚曰闕字牌不待鋪陳而奉來禮曹郞官知名以入可也尙愚曰北苑望拜禮時闕字牌奉來節次元無一定之規故每於行禮日奉詣時刻或早或晩致有今日禮郞之不善擧行事甚未安自今爲始宣傳官奉標信臨時開永肅門守直官與禮郞趁其時同爲陪詣事永爲定式似好故敢此仰達矣上曰依爲之出擧條尙愚曰右議政尹蓍東爲承候來待矣上曰入侍蓍東進前曰靜攝之中早朝移蹕勞動聖體若何上曰夜以政官事失睡矣上敎尙愚曰忠良子孫儒武之參班者當分製射試取以寓此日之起感皆令留待上乘輿由宜春門還內諸臣以次退出
정조 20년
丙辰五月初十日辰時上御重熙堂左承旨入侍時行左承旨李益運假注書李毅采記注官安經心記事官吳泰曾以此進伏訖上曰注書進詣宣武祠奉審以來可也毅采承命出去假注書李英發追入上曰柳遠鳴今可以無故仕進耶益運曰聞今病故已霽矣上曰使之仕進可也益運曰上下注書皆在罷職中矣上命書傳敎曰飭已施注書罷職人敍用口傳還付其中翰林金履永亦爲口傳還付翰林竝卽牌招上曰今日參班儒生皆待令乎益運曰皆已待令矣上命益運書御題曰賦等閒擁出扶桑日詩社稷山川在眼前命益運進詣賓廳試取以來上曰前假注書徐俊輔仍察廳任出榻敎仍命退承史以次退出
정조 20년
丙辰五月初十日午時上御重熙堂右副承旨入侍時右副承旨李海愚假注書徐俊輔記事官吳泰曾金履永以次進伏訖上曰入格武士皆待令乎海愚曰幾皆待令云矣上曰一中以上亦已知委待令乎海愚曰已爲分付矣上曰居首李玉鉉招入使宣傳官呼新來可也宣傳官鄭周誠呼新來上曰爾是誰族耶玉鉉曰綾原大君五世孫鶴城君之子也上命宣傳官使之進退上曰入格武士皆已待令承旨坐於閤外次第分賜可也仍命退承史以次退出
정조 20년
丙辰五月初十日未時上御重熙堂左副承旨入侍時左副承旨蔡弘遠記事官柳遠鳴記事官吳泰曾記事官金履永以次進伏訖上曰大臣所患諸症近來何如弘遠曰比向時少勝而無常添劇矣上曰向日行到何處耶弘遠曰伊日至振威地蒙恩還來矣上曰禁軍別將事左相以爲如何弘遠曰臣父以爲別將之事萬萬誤着矣上曰果是萬萬誤着而右相且以有關朝體請罪故依施矣仍命退承史以次退出
정조 20년
丙辰五月初十日申時上御重熙堂軍士房承旨入侍時右副承旨李海愚假注書徐俊輔記事官吳泰曾金履永以次進伏訖上曰應製試券幾何捧之云耶海愚曰幾皆捧之云矣上曰注書出去所捧諸券持入賤臣承命持入上親考畢命書傳敎曰儒武入庭人之分試製射豈爲渠曹欲寓此日之起感賦三中幼學曺錫正朱書百選一件之次三下幼學曺錫倫黃載弼各內下別壯紙二卷端午扇二柄草三下進士李海魯業儒申滃生員南益裕幼學金在源李厚夔金載儁生員任壽益各內下紙一卷端午扇二柄次上生員曺鴻振幼學曺始振閔吉鉉生員金炳翼幼學洪容默各內下紙一卷端午扇一柄賜給詩三中居首前察訪金獻行朱書百選一件之次三下敎官金明淳進士金重淳各內下別壯紙二卷端午扇二柄次上別提尹光浚幼學金履實洪集玉許霖金定根金初淳金履鏽各內下紙一卷端午扇一柄賜給柳葉箭四中五分居首親軍衛閑良李玉鉉綾原之家何循常例直赴殿試之次邊三中主簿李柱哨官鄭弘哲出身李應權各內下筒介一部邊二中閑良趙文錫王道敬李宅鉉各內下弓一張貫一中僉知李孝承等邊一中京畿中軍李旭祥等各內下箭一部端午扇一柄賜給仍命退承史以次退出
정조 20년
丙辰五月初十日戌時上御誠正閣坐直承旨入侍時右副承旨李海愚假注書徐俊輔記事官吳泰曾金履永以次進伏訖上曰入格儒生皆已來待使之入侍賤臣承命出傳與曺錫正等偕入上曰五人式以榜次次陞殿可也幼學曺錫正進前奏姓名上曰爾是曺錫中之弟乎錫正曰然矣上曰年差幾何錫中曰差十二歲矣上曰試券誦奏也錫正誦至二句上命退曺錫倫進前上曰與錫正爲幾寸錫倫曰四寸矣黃載鼎進前上曰俄聞醉不能入矣今見不至甚矣李海魯進前上曰顔貌與承旨異矣申滃進前上曰贈吏判延諡何當爲之滃曰姑未卜日矣上曰何太遲遲滃曰家甚貧無以延諡矣上曰宗孫年幾何滃曰年纔二十矣南益裕金在源李厚夔金載儁任壽益以次奏姓名至曺鴻振曺始振上敎鴻振曰爾尙居水原乎鴻振曰然矣上敎始振曰爾與曺鴻振爲四寸乎始振曰然矣上曰曺氏呈券者幾人被抄者幾人始振曰五人呈券四人見抄矣上曰一人之見落者誰也始振曰曺允大之子矣閔吉鉉金炳翼洪容默金獻行以次奏姓名至金明淳上曰期爾登第者久矣至今不得爲者或緣顔貌之過於肥澤而然耶殊甚晼晩矣金重淳尹光浚金履實洪集圭許霖金定根金初淳以次奏姓名至金履鏽上曰爾年幾何履鏽曰年已五十矣上曰做詩幾許履鏽曰老而廢擧久矣若計十年前所作不下五六百矣上曰自何年不赴小科乎履鏽曰己酉會試見屈後仍爲不赴矣上曰己酉之於今年不至爲十年矣履鏽曰然則恰爲八年矣上曰爾名之鏽字何義乎履鏽曰劍之有蘚者也上曰劍之有蘚宜乎磨而去之履鏽曰一說亦以爲劍之有文也上曰旣云劍之有蘚又何云有文耶履鏽曰俗人竝與字音而不解從傍肅字仍以肅音呼之而肅之本音卽繡也上曰旣知字音之爲繡則爾亦以肅音仰對何也履鏽曰從俗矣上曰渠之名渠自知之何必從人所呼乎履鏽曰自知本音而外從俗音亦似爲不妨矣上曰爾知金奉朝賀乎履鏽曰雖不相親而有連姻之誼故聲聞則甚熟矣上曰奉朝賀嘗以爾之兄弟比之笠帽其義云何履鏽曰臣則初聞有是說安知其所指乎上曰笠帽之形何如履鏽曰上尖而下廣矣上曰然則喩伯仲叔季之以次漸勝耶履鏽曰想其言似或然矣而旣不知其解題又安敢臆對乎上曰爾爲季兮而奉朝賀有此喩爾必是有懷才器而不得售者乎履鏽曰少時或有人之稱譽而今已老矣大臣所言非誤耶則必過矣上曰爾旣老矣能有子克肖者乎履鏽曰有一子甚迷矣上曰子之年幾何履鏽曰纔二十一矣上曰或爲小科乎履鏽曰已爲大科矣上曰可喜矣此後爾之名字以爾所知之本音行世可也履鏽曰唯命退諸臣以次退出
정조 20년
行都承旨趙尙鎭坐行左承旨李益運坐右承旨李海愚坐左副承旨蔡弘遠坐右副承旨鄭尙愚坐直同副承旨朴宗來坐直注書柳遠鳴仕一員未差假注書金處巖仕直事變假注書金瑥仕
정조 20년
朴宗來啓曰大司憲徐有臣未肅拜執義李城輔掌令金泰賢持平金孝秀在外掌令洪受浩持平洪光一呈辭監察茶時之意敢啓傳曰知道
정조 20년
傳于李益運曰前假注書金處巖權察廳任
정조 20년
傳于朴宗來曰同副承旨入侍
정조 20년
備邊司薦望以趙尙鎭爲咸鏡監司
정조 20년
李海愚以都摠府言啓曰今日入直內三廳武兼禁軍及軍兵等當爲中日習射而孝昌廟忌辰祭正日相値不得爲之之意敢啓傳曰知道
정조 20년
丙辰五月十一日卯時上御重熙堂左承旨入侍時行左承旨李益運記事官柳遠鳴記事官金珍恪記注官金良倜以次進伏訖上曰同副承旨入侍賤臣承命出傳同副承旨朴宗來進伏上曰箕伯何日辭朝乎宗來曰明日當陛辭矣上曰箕伯辭朝日登筵時當面諭而下去後將欲何以爲治云耶宗來曰凡事惟以盡誠爲計而未知何以副旬宣之責云矣上曰無如爲安州牧使時見欺於人則誠好矣方伯之任最難偏裨之得人另擇率去可也宗來曰今番則另擇矣仍命退承史以次退出
정조 20년
丙辰五月十一日辰時上御重熙堂軍士房承旨入侍時右承旨李海愚假注書徐俊輔記事官金珍恪記注官金良倜以次進伏訖上曰檢校待校在閣中使之入侍賤臣承命出傳與檢校待敎徐有榘偕入進伏上曰莊陵志年前編置之本在內閣乎有榘曰在內閣矣上曰尹光普家所集本及朴基正家所在本亦使之持來趁今編纂可矣仍命書傳敎曰莊陵志編輯成命已久兵曹參知李義駿前承旨尹光普等編役幾皆脫藁而因宰臣李書九之出按湖南獨於校正一事未及爲之今日取見編置之本若費一兩日可以訖工行護軍李書九仍差編堂與兵曹參知李義駿眼同淘洗無或抛置前承旨朴基正亦令同爲看檢前府使成大中令該曹口傳付軍職使之來待內閣仍命退承史以次退出
정조 20년
行都承旨黃昇源坐行左承旨李益運坐右承旨李海愚坐左副承旨蔡弘遠坐右副承旨鄭尙愚坐直同副承旨朴宗來坐直注書柳遠鳴仕一員未差假注書金處巖仕直事變假注書金瑥仕
정조 20년
朴宗來啓曰大司憲徐有臣未肅拜執義李城輔掌令李泰賢持平金孝秀在外掌令洪受浩持平洪光一呈辭監察茶時之意敢啓傳曰知道
정조 20년
蔡弘遠啓曰自明日至二十一日視事頉稟之意敢啓傳曰知道
정조 20년
傳于蔡弘遠曰平安監司留待
정조 20년
傳于李益運曰諸承旨當爲持公事入侍矣前都承旨黃昇源仍任卽爲牌招先入侍後謝恩
정조 20년
吏曹都承旨黃昇源仍任事承傳
정조 20년
傳于李海愚曰次對久未爲之大臣與稟事諸宰使之來待招致備郞傳之
정조 20년
李海愚啓曰右議政尹蓍東稟事堂上沈頤之李時秀徐有大依下敎來待矣傳曰入侍
정조 20년
傳于李海愚曰平安監司入侍
정조 20년
傳于鄭尙愚曰咸鏡監司入侍
정조 20년
備忘記平安監司朴宗甲下直長弓一張長箭一部片箭一部筒兒一箇賜給
정조 20년
備忘記咸鏡監司趙尙鎭下直長弓一張長箭一部片箭一部筒兒一箇賜給
정조 20년
傳于李海愚曰在外兵曹郞廳改差令該曹口傳差出監軍單子修正以入
정조 20년
吏曹口傳政事權熀爲兵曹佐郞
정조 20년
有政吏批判書沈煥之進參判未差參議宋煥箕在外未肅拜行都承旨黃昇源進洪明浩爲吏曹參判李義綱爲大司諫金和鍾爲正言李翊模爲校理宋翼孝爲修撰李明孚爲吏曹佐郞申偗爲刑曹正郞李得臣爲知義禁朱重翁爲章陵令領敦寧金憙咸鏡監司單趙尙鎭
정조 20년
以京畿監司金文淳狀啓黃海水虞候金宗鉉濫騎驛馬之罪令攸司照法勘處事判付內啓下義禁府爲旀雖近於僧杖旣登聞之後不可不嚴處爲先改差拿問照律其代令該曹今日政差出爲良如敎
정조 20년
兵批判書趙宗鉉在外參判李晩秀病參議朴聖泰病參知李義駿入直進右承旨李海愚進以沈學祖爲黃海水虞候知事趙宗鉉僉知李晉秀護軍李鼎揆閔台爀曺允大崔副護軍李肇源金翰東韓用龜李勉兢金相傑金宗範副司直張至顯鄭東觀朴鍾淳李瑞朝姜彙鈺副司果金近淳李龜雲鄭魯榮副司正金瑥以上竝單付以吳文常爲五衛將李東爀爲都摠都事李鎭國爲守門將
정조 20년
蔡弘遠以弘文館言啓曰新除授修撰宋翼孝卽爲牌招察任何如傳曰允
정조 20년
朴宗來啓曰合辭許久闕啓事甚未安今日政新除授兩司諸臺竝卽牌招大司憲徐有臣一體牌招何如傳曰允
정조 20년
傳于李益運曰飭已施未經守令亦或可恕時囚罪人鄭文綏以公罪勘放後草記事分付該府
정조 20년
刑曹堂上前望單子入之判書李得臣參議金祖淳落點
정조 20년
以兵曹內三廳將闕內各處入直將官守門將等番單子傳于李海愚曰點下者外至二十二日新番從次第輪回入直將官則如有代入之事當次人代入守門將則亦以出番最久人代入而其後番單子書入時各日入直人名下懸註書入事分付
정조 20년
以刑曹參議金祖淳牌不進罷職傳旨傳于鄭尙愚曰只推更爲牌招
정조 20년
以水原留守趙心泰狀啓城役都廳前兵使李儒敬除拜禁軍別將令該曹亟許變通事傳于鄭尙愚曰大臣旣有出擧條者狀啓還下送
정조 20년
以注書柳遠鳴囚單子傳于朴宗來曰附過放送
정조 20년
李海愚以都摠府言啓曰入直內三廳武兼禁軍及軍兵等中日習射事自十四日至十七日二十日依例停之之意敢啓傳曰知道
정조 20년
李海愚以兵曹言啓曰本曹判書趙宗鉉自吏曹送西矣資級係是輔國知中樞有闕之代依例下批之意敢啓傳曰知道
정조 20년
李海愚以兵曹言啓曰今五月初九日因政院啓辭疏本之門隙捧入當該守門將及兵曹入直堂郞請勘事傳曰當該堂郞罷職守門將令兵判過齋後嚴棍懲勵專由於院隷則不能檢飭之實注書亦竝罷職院隷亦令兵判各別嚴治以懲日後可也事命下而有令次堂擧行之命矣依傳敎當該守門將沈嚴棍十五度政院使令金仁喆亦爲嚴棍十五度懲勵之意敢啓傳曰知道
정조 20년
李海愚以兵曹言啓曰依下敎政院首班書吏李景默捧招則所供內身爲首班書吏趁不待令擧行遲滯無辭遲晩使令李殷得決棍五度之意敢啓傳曰知道
정조 20년
李海愚以訓鍊院知訓鍊院事意啓曰本院各公廨竝爲重修鷰子樓改建今已畢役之意敢啓傳曰先朝乙酉年則先朝臨院施賞有差而今番則連因酬應未能爲之卿及監董都廳看役將校等依乙酉年親臨頒賞例令政院捧傳旨施賞卿等以此知悉可也
정조 20년
李海愚以御營廳漢城府言啓曰依下敎宗廟洞口內左右居民三十四戶臣等相議作統後常時毋敢喧鬧事各別嚴飭修置成冊而各定統首使之檢察之意敢啓傳曰知道御覽成冊三件修正入啓啓下一件內入這這請出修正二件分置卿營卿府可也
정조 20년
朴宗來以義禁府言啓曰中官李元碩定配事承傳啓下矣李元碩全羅道羅州府定配而以承傳內辭意具罪目依例發遣府書吏押送配所何如傳曰允
정조 20년
朴宗來以義禁府言啓曰永興府使李漢興德源府使元毅鎭等拿問處之事傳旨啓下矣元毅鎭時在任所云依例發遣府羅將拿來李漢興亦在任所而係是兼營將守令發遣府書吏差兼官拿來何如傳曰永興數遞宜念其委折與德源爲先令道臣査啓後稟處可也
정조 20년
朴宗來以義禁府言啓曰京畿監司金文淳狀啓內黃海水虞候金宗鉉罪狀令攸司照法勘處事判付內拿問照律事命下矣金宗鉉時在任所云依例發遣府羅將交代後拿來何如傳曰允
정조 20년
以忠淸監司林濟遠狀啓順天府田稅船到洪州地龍島近洋致敗事判付內啓下戶曹爲旀護送一款雖有嚴飭渠發渠船無異逃走則此非護送不勤之罪兺除良百人皆不勤此倅決不然而觀於狀語又如許當該地方官虞候論罪特爲安徐所謂裝載官可謂兩罪俱發自卿曹草記論理勘罪爲良如敎
정조 20년
刑曹啓目粘連永同殺獄罪人朴秀榮更加各別嚴訊期於取服爲白乎旀木川殺獄罪人李命得另飭訊推卽捧輸款俾爲斯速償命之地何如判付啓木川李命得之徑斃失刑非細至於永同朴秀榮渠之手犯不可歸之於聽渠指使之貴永除尋常嚴刑究問以渠所曖昧之別般眞贓而若或語塞各別考察期於取服償命俾殺人之律得以明正事嚴飭道臣爲良如敎又啓目粘連安州殺獄罪人崔天杓到底窮詰期於歸一而檢狀題語推官論列初不槪及其違端揆以獄體終涉疎漏當該道臣及初次同推官竝推考警責爲白乎旀江東殺獄罪人崔宗旭各別嚴訊期於取服爲白乎旀熙川殺獄罪人趙得星各別嚴訊期於取服爲白乎旀永柔殺獄罪人崔世雄各別嚴訊期於取服爲白乎旀安州殺獄罪人李光西各別嚴訊期於取服爲白乎旀奏御文字何等愼重獄案多有誤書處而至於崔世雄獄案屍親禹召史招中夫字誤以父字書之者尤係不察當該道臣推考警責何如判付啓依允爲旀安州李光西之徑斃其爲失刑與木川李明得無異是置其餘四案更令新道伯親執詳覈十分無疑則置之錄啓秩一分可疑則具由狀聞事分付爲良如敎又啓目粘連西部殺獄罪人孫景海各別嚴刑期於取服何如判付啓陽德人孫景海之踢殺梁斗機情節詞連看證諸供不啻明的成獄償命獄官之說似然而完決於半日之內其所究理安知安當殺獄所以償死其難其愼不容一毫泛忽是去乙名以完決悤忙如許設令犯人無足顧惜折獄之體寧或乃爾該堂纔已勘罪是置干連各人等令新判堂與諸堂待朝開坐分等勘律正犯是遣孫景海段除尋常各別嚴刑斯速取服以聞爲旀檢狀何等至嚴格例不可破壞初檢供招中有雖死杖下之語然則初檢時用刑杖乎如不用杖自歸剩語由前由後罪必居一而卿等之無一言詰之難之何也當該檢官西部都事鄭文綏令該府拿問處之爲良如敎又啓目南部殺獄罪人金亨遂嚴刑得情干犯李周龜以次律嚴勘何如判付啓如許獄理前所未聞設使死者之言眞箇捨甲取乙其言不足爲據拳踢交加未知死在誰手他獄尙然況此獄之兩班中人常漢雜罹之案乎諸般疑端竝姑捨是以六兩箭猛打十許次痕損狼藉於屍帳者所謂兩班李周龜也如金亨遂者決知爲附庸是置病弱之說納溝之云卿等縱欲皆歸於粧撰之科而周龜執器杖亨遂張空拳兼以兩班閑良挾勢跳踉器仗使用與否除良指使者周龜也是隱則藉使器仗在於亨遂之手主其謀倡甚言頤指氣使傍若無人非周龜而何大凡殺獄之執定正犯器仗次之指使爲重橫看豎看惟有周龜一人而可謂正犯卿等以何意見必拔周龜於當律其所論列多見有遁辭之歸平允之義固如是乎此非抑强扶弱而有是敎也不易之獄理決不可一任卿等之厮壞卿等爲先從重推考以勵議讞不審者之失爲旀以指使之誰某欲定正犯則周龜烏可逭而又欲細加秤度求生必死則所謂指使亦不分明是如乎無論周龜亨遂及詞連之崔龍乾麤悖所致輕重如彼相混則首從何以區別乎首從莫別之案勢將屬之傅疑之科周龜段減死限己身勿限年定配亨遂段嚴刑一次放送其餘在囚諸人待新判堂出仕開坐分等酌決初檢狀違式之檢官推考事依啓聞施行爲良如敎
정조 20년
刑曹參議魚用謙疏曰伏以臣獲罪神明禍延本生偏母雖其冥頑已甚不能滅死禮制旣闋視息猶存而孤露百感更無人世之念矣不意中月未盡遽蒙銀臺特授時値在外仍被許解之恩記存之寵數曲諒之德意已萬萬逈出尋常而纔閱旬朔秋官除命又踵而下臣始焉驚惶繼以摧咽不省所以爲喩顧臣本以無似濫通朝籍歷揚淸顯驟到緋玉豈臣之所自期亦豈人之所期臣也始緣家貧親老竊托古人求仕之義幸逢明時偏沾隆渥外內推遷莫非出於鴻造異例且臣陞資之初猥以承宣登筵則天語溫醇眷存備至特賜恩暇俾省臣母於鄕廬仍以將母上來之意屢勤申諭臣感奉恩榮歸語老母期以春和將還京居由臣不孝過福招禍數旬之間風樹不停竟遭罔涯之痛孤負錫類之仁今則萬事已矣彈冠結綬祗以爲一身榮豈臣所堪忍哉況臣自經憂苦疾病交侵形骸外爍精力內消雖不在委頓之時忽忽若亡陽之人反復自量實無趨事供劇之望日昨庚牌之下不得不冒死違傲而只推之命又出格外臣惶隕震越益不知措躬之所玆敢略陳至哀之情兼控難强之狀伏乞聖上俯垂矜諒亟命鐫遞臣所帶職名以安賤分仍治臣違逋瀆擾之罪以肅朝綱不勝幸甚臣無任云云省疏具悉爾其勿辭察職
정조 20년
敎平安監司李宗甲書王若曰燕塞戒裝雖云專對之才難得箕藩授節爲是宣化之責不輕廟議旣諧宸簡特侈惟卿文華宿望淸白雅規昔魁元於湖堂早知聲譽之藹蔚近佐貳於銓部亦稱注擬之公平東城之居淡然寧改故家遺範西邑之謗誤耳元是法士持身不幸十數年沈淪往事莫說欲展一半分抱負來效方期眷玆關西一區實我海東巨鎭入家之井地猶在風敎驗箕封之墟千里之屯戍相望山川接遼塞之界惟管轄最難於諸路伊弊瘼滋生於近年不以齊魯而待人士多暴棄之歎徒事隴蜀之善賈民成駔詐之風矧當使客之頗仍尤致公私之告罄殆同殘枰敗局之勢實難支吾苟非熟路輕車之才疇能整理玆授卿以平安道觀察使兼兵馬水軍節度使巡察使管餉使平壤府尹卿其祗服寵命勉恢嘉猷黜幽陟明而無大吏或憚承流布德而惟小民是懷城堞器械之疎虞寧緩備豫之策倉庚積貯之耗渴宜思撙節之方凡施措可從便宜而稟裁厥有典憲於戲追賢祖而步武克繼出亞卿而望實愈隆付以四十州生靈庶紓宵旰之念其惟二千石良吏宜殫旬宣之勞故玆敎示想宜知悉知製敎臣李明淵製進
정조 20년
敎咸鏡監司趙尙鎭書王若曰周登十連爰責屛翰虞咨四岳咸奏績庸肆撤知申之班庸畀宣風之責眷言海東八路無踰關北一方自六鎭而抵豐沛之鄕其地也高山大海隔一帶而隣靺鞨之境其俗則躍馬鳴弓廟宮之儀品載新尤係事面之重大關市之弊瘼依舊必須悉心而整釐嗟近歲賙賑之餘政急奠安之策故今日旬宣之寄宜資練熟之才惟卿珪璋令望簪纓華閥自光朝通籍之後遍歷淸華逮雷筵橫經之初稔知才識迭居瀛館喉司之長蔚乎望實俱彰暫試海藩嶺邑之治綽然聲績竝著唐學士之典近密已驗通才漢刺史之理煩要可別利器玆授卿以咸鏡道觀察使兼兵馬水軍節度使巡察使咸興府尹卿其祗服寵命益恢弘圖外似疎坦內實精詳卿必能以綜理庶務本之恬雅濟以器局卿何難乎彈壓一方詰戎備於衣袽須如冠平仲之鎭北奠民飢於袵席宜效富彦國之在東列鎭養豼貅之徒寧忽固圉之策沿江嚴貂鼠之禁克勵戢奸之威自餘稟裁厥有常典於戲去作一路福星可紓中朝發歎出自二品次月想切北拱懸誠往其欽哉行且召矣故玆敎示想宜知悉知製敎臣金熙采製進
정조 20년
丙辰五月十二日酉時上御重熙堂坐直承旨入侍時右副承旨鄭尙愚假注書金處巖記注官安經心金良倜以次進伏訖上命書傳敎曰殺獄完決之無得淹滯飭敎至嚴且況行檢之式會推之法別立科條行之有年則近來爲獄官者多不存心於哀矜之義行檢許久任其囚繫置人於成獄未成獄不生不滅之間者其可曰盡獄官之責乎雖以今番言之昨見囚徒愍其諸囚之當暑宛轉之苦狀俾卽折獄於是乎汲汲了當於半日之內其所究竟安知其眞箇究竟死者生者俱不至齎冤茹鬱乎申時呈一完決酉時呈一完決戌時又將呈一完結判下之際又未免悤悤着過草草論理其在欽愼刑獄之道疎漏莫甚焉用爲此獄官哉行公最久之判堂李祖源施以不敍之典前參議李喆模罷職其餘諸堂從重推考五日錄啓之示之右相法例卽然此後不卽完決以致滯獄者當該法官必請勘罪事言于政府又命書傳敎曰刑曹殺獄文案判付有下敎者明當開坐用刑未肅拜參議許遞與未差之代前望單子入之待下批牌招察任又命書傳敎曰未肅拜玉堂牌招推移入直上曰刑曹堂上牌去來催促而入來與否亦爲知入賤臣承命出問還奏曰判書未及入來參議牌不進矣尙愚曰殺獄完決文案之每年此月使之趁齋日前入啓以爲判下之地者寔出於愍念當暑滯囚之聖意特令秋曹預爲成案前一日早爲入啓前後飭敎何等申嚴且於昨年今日以文案之遲滯徹夜臨殿至有該曹郞之招致閤外而嚴飭再昨日又有趁早修正以入之命則該曹事當恪勤奉行而臣於申後登筵諸道殺獄文案之回啓判付擧條批旨之承書已至九度之後秋曹文案始爲來呈盡數判下之際曉漏將徹身爲獄官莫體恤囚之聖念不有先事之飭令其所擧行若是稽忽以致齋日隔宵之時有此酬應徹曉之擧事體道理萬萬未安該堂雖有處分之命而當該郞廳不可仍置所當重勘而本院請推之外無他可施之罰何以爲之乎上曰拿處可也出擧條上曰刑曹執吏待令事分付而持標信傳于宣傳官金虎門留門賤臣承命出傳還入進伏上曰禁府當直都事進來西部都事鄭文綏囚單子卽爲捧入之意分付賤臣承命出傳還入進伏命書傳敎曰院隷不飭以致傳命之遲滯當該實注書柳遠鳴拿處金履永待復命亦爲拿處不能檢飭之承旨從重推考上命退承史以次退出
정조 20년
行都承旨黃昇源坐行左承旨李益運坐右承旨李海愚坐直左副承旨蔡弘遠坐直右副承旨鄭尙愚坐同副承旨朴宗來坐注書柳遠鳴別入直一員未差假注書徐俊輔仕直事變假注書金瑥仕
정조 20년
傳于李海愚曰承旨入侍
정조 20년
丙辰五月十三日辰時上御重熙堂承旨入侍時右副承旨鄭尙愚假注書徐俊輔記注官金良倜吳泰曾以次進伏訖上曰昨日以刑曹文案酬應幾至夜分齋日前完決入啓連有飭敎則日暮時始乃來呈刑曹事誠駭然矣尙愚曰昨年昨日亦以刑曹文案侵夜酬應臣於其時待罪承宣而仰覩矣上曰齋日時公事皆爲整置過齋後入之上曰此後凡係儒疏書送謹悉者外不得來呈之意分付成均館可也仍命退承史以次退出
정조 20년
丙辰五月十三日申時上御重熙堂承旨入侍時左副承旨蔡弘遠記事官柳遠鳴記注官安經心金良倜以次進伏訖上曰左承旨初不入於刑曹會推現告而誤認其入於現告不爲仕進乎弘遠曰然矣上曰明日則入來乎弘遠曰明日當仕進云矣命退承史以次退出
정조 20년
行都承旨黃昇源坐行左承旨李益運坐右承旨李海愚坐直左副承旨蔡弘遠坐右副承旨鄭尙愚坐直同副承旨朴宗來坐注書柳遠鳴別入直一員未差假注書徐俊輔仕直事變假注書金瑥仕
정조 20년
傳于蔡弘遠曰禮房承旨馳詣宗廟永禧殿奉審摘奸以來
정조 20년
傳于朴宗來曰同副承旨馳詣景慕宮奉審摘奸以來
정조 20년
丙辰五月十四日卯時上御重熙堂承旨入侍時左副承旨蔡弘遠同副承旨朴宗來假注書徐俊輔記事官金良倜記事官吳泰曾以次進伏訖上曰李儒敬當下往華城奉審園所矣別將如有代將之例以代將爲之如或無例雖齋日使之差代可也仍命退承史以次退出
정조 20년
行都承旨黃昇源坐行左承旨李益運坐右承旨李海愚坐直左副承旨蔡弘遠坐直右副承旨鄭尙愚坐同副承旨朴宗來坐注書柳遠鳴仕直一員未差假注書徐俊輔仕事變假注書金瑥仕
정조 20년
藥房提調沈頤之副提調黃昇源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如臣等不任區區伏慮敢來問安竝此仰稟答曰知道
정조 20년
慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 20년
傳于蔡弘遠曰發遣吏郞諸執事淸齋與否摘奸以來
정조 20년
丙辰五月十五日卯時上御重熙堂承旨與承候閣臣同爲入侍時右承旨李海愚假注書徐俊輔記注官金良倜記事官吳泰曾二提學沈煥之原任直提學徐龍輔檢校直閣金勉柱原任直閣南公轍檢校待敎徐有榘以次進伏訖煥之曰連日坐齋聖體若何上曰一樣矣煥之曰王大妃殿氣候何如上曰一樣矣煥之曰惠慶宮氣候何如上曰一樣矣上曰莊陵志編輯幾許爲之乎有榘曰明日似可訖工矣上曰金奉朝賀近日則何如云耶煥之曰動作不能如意而飮食則無減云矣上曰右副承旨入侍賤臣承命出傳與右副承旨鄭尙愚偕入進伏上曰秋曹文案一度入來耶尙愚曰尙不入來矣命退諸臣以次退出
정조 20년
丙辰五月十五日卯時上御重熙堂承旨入侍時禮房承旨蔡弘遠記事官柳遠鳴記注官金良倜記事官吳泰曾以次進伏訖上曰顯隆園忌辰祭大祝以府內文臣侍從中差定自監營指揮本府祭物獻官陪進可也命退承史以次退出
정조 20년
行都承旨黃昇源坐行左承旨李益運坐右承旨李海愚坐直左副承旨蔡弘遠坐右副承旨鄭尙愚坐同副承旨朴宗來坐直注書柳遠鳴仕直一員未差假注書徐俊輔未入來事變假注書金瑥仕
정조 20년
傳于蔡弘遠曰禮房承旨馳詣受香所奉審摘奸以來
정조 20년
李海愚以備邊司言啓曰卽見忠淸監司林濟遠狀啓則以爲道內穀物素患不均狀請變通便成年例災邑之本不宜牟者間添轉移之新簿瘠土之酷被凍損者難責本色之準納淸州等十三邑驛還牟一萬一千七百石待秋作租至於忠州牟摠一州三萬餘石其爲病民不問可知當此右沿各邑穀竭民窘之時特開移貿一路則實爲矯救之策忠州等六邑牟還中如干石許令代捧沿江沿海牟還數少自願移貿處均排分給收捧時竝耗徵納則兩邑俱便庶有實效移貿之以詳定折價便是通規而列邑各衙門耗條執錢例以時價徵捧則一邑貳價亦不無吏緣爲奸之弊移貿亦以時價代捧準送則吏無容奸民有實惠竝請令廟堂稟旨分付矣諸路之還牟作租固多許施之已例而不無目下掣礙之端且有來頭年事之慮萬一千零數難以準許限折半五千八百五十石姑許作租以爲待秋準捧之地峽沿之均排移貿揆以事勢實爲裒益之政而以錢代捧之際吏不容奸時價出給之邑民蒙實惠言之雖易行之似難道臣旣如是措辭陳請則防奸之道施惠之政必有所多少科量而然但忠州等六邑之代捧處則皆以邑名陳聞而沿江沿海受去諸處則謂有預量不以某某邑爲請者其在事體有難竝施石數雖不能硬定邑名爲先酌量抄出更爲狀聞然後可以分數許施以此分付何如傳曰允
정조 20년
丙辰五月十六日卯時上御重熙堂承旨入侍時右承旨李海愚左副承旨蔡弘遠記事官柳遠鳴記注官安經心金良倜以次進伏訖上敎弘遠曰詣受香所奉審以來弘遠曰宣禧宮一體奉審乎上曰一體奉審可也命退承史以次退出
정조 20년
丙辰五月十六日卯時上御重熙堂承旨入侍時行都承旨黃昇源記事官柳遠鳴記注官安經心金良倜以次進伏訖上曰慈宮湯劑別貿蔘幾兩乎昇源曰未及詳知矣上曰別貿不必務多而貿時必經稟啓後擧行今番則別貿幾兩問之可也上曰昨日提調入來乎昇源曰昨日日次入來矣昇源曰顯隆園典祀官以華城文臣中在京人差定祭物典祀官當陪進矣上曰依例陪往而獻官以本府留守爲之事分付可也上曰日熱頗極都承旨年旣老矣似難逐日仕進而此時不可遞易卿其數日病狀休息仍命退承史以次退出
정조 20년
傳于鄭尙愚曰承旨入侍
정조 20년
丙辰五月十七日卯時上御重熙堂承旨入侍時左承旨李益運記事官柳遠鳴記注官金良倜記事官吳泰曾以次進伏訖上曰注書奉香室單子傳于禮房承旨書代押可也賤臣承命出傳還入進伏上曰雨澤狀啓二度出給使之頒布于朝紙可也仍命退承史以次退出
정조 20년
行都承旨黃昇源生行左承旨李益運生右承旨李海愚坐直左副承旨蔡弘遠坐右副承旨鄭尙愚坐直同副承旨朴宗來坐注書柳遠鳴別入直一員未差假注書徐俊輔仕直事變假注書金瑥仕
정조 20년
傳于朴宗來曰承旨入侍
정조 20년
丙辰五月十八日辰時上御重熙堂承旨入侍時右副承旨鄭尙愚假注書徐俊輔記注官金良倜記事官吳泰曾以次進伏訖上曰政院日記連爲申飭而粧冊亦皆爲之乎尙愚曰四月日記已爲粧冊矣命退承史以次退出
정조 20년
行都承旨黃昇源坐行左承旨李益運坐右承旨李海愚坐直左副承旨蔡弘遠坐右副承旨鄭尙愚坐同副承旨朴宗來生直注書柳遠鳴別入直一員未差假注書徐俊輔仕直事變假注書金瑥仕
정조 20년
傳于蔡弘遠曰承旨入侍
정조 20년
丙辰五月十九日辰時上御重熙堂承旨入侍時右承旨李海愚假注書徐俊輔記注官金良倜記事官吳泰曾二提學沈煥之以次進伏訖煥之曰連日齋居聖體若何上曰一樣矣煥之曰王大妃殿氣候若何上曰一樣矣煥之曰惠慶宮氣候何如上曰一樣矣上曰金奉朝賀東遊歸後無所損云耶煥之曰臣昨日出見於江郊則動作凡百不如春間而飮食與精神則別有所損矣上曰提調入來使之入侍賤臣承命出與藥房提調沈頤之偕入進伏頤之曰別貿蔘所用錢有餘剩何以爲之乎上曰所餘者亦爲貿置可也上曰王大妃殿進御蔘朮健脾湯本方中加黃連五分自今日一貼式限五貼煎入出榻敎命退諸臣以次退出
정조 20년
藥房提調沈頤之副提調黃昇源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣